
NAIMA SIMONE

LIDENSKAP I MØRKET

Denne oversettelsen er redigert av: Mone Kelly

Miniserie: Mørkets milliardærer


Strømmen går i Chicago og alt blir mørkt. I mørket finner de hverandre i lidenskapen, men da lyset kommer på … Dette er tredje og siste bok i miniserien Mørkets milliardærer.

Kjære leser!

Wow! Det er vanskelig for meg å tro at vi har nådd slutten i serien om Mørkets milliardærer. Det er trist at det er over, men jeg er også overlykkelig for at du har kost deg med serien!

Jeg husker da nyheten kom om at Meghan Markle og prins Harry skulle ha barn. Først dånte jeg nesten av hvor eventyraktig det var. Så begynte jeg å tenke. Hva om en vanlig jente vant sin egen amerikanske prins? Hvilke hindre ville de måtte overkomme? Ville familien hans akseptere henne? Hvor hett ville det være? Svaret på det siste spørsmålet er «veldig».

I denne boken er Grayson Chandler den yngste sønnen i en familie hvis blod er blåere enn havet Mayflower fløt på. Og på grunn av en tragisk ulykke, er han nå arvingen til et firma som har vært i familien i generasjoner. Moren hans er fast bestemt på at han skal gifte seg og slå seg til ro – med eks-forloveden hans. For å få tankene hennes vekk fra denne ideen, foreslår han å inngå en avtale med Nadia Jordan, en ansatt i firmaet hans og kvinnen som overveldet ham med en brennende lidenskap under et strømbrudd; hvis hun later som om hun er kjæresten hans, betaler han skolepengene for lillebroren hennes. Det som starter som et liksomforhold glir fort over i et behov ingen av dem kan kontrollere. Men vil misbilligende familie, gammel usikkerhet og tvil stikke kjepper i hjulene?

Dette er en historie om lojalitet, uavhengighet, helbredelse og, ja, den altoppslukende kraften som kjærlighet er. Jeg håper du liker den!

God lesing!

Ær din mor og far.

Grayson Chandler kvalte et sukk. All respekt for Moses, men hvis han hadde måttet høre på Graysons mor mase og mase om hans mangel på plikt, lojalitet og kone, ville profeten kanskje ha bedt Gud om å spikre ned detaljene i det budet.

Han var tretti år gammel og president i KayCee Corp, et av de mest suksessrike globale teknologiselskapene i landet. I årevis hadde han kun stått til ansvar for seg selv, og han skyldte ingen andre forklaringer eller begrunnelser.

Men ingenting av det spilte noen rolle når det gjaldt det krystallblå blikket som kunne få ham til å føle seg som en liten gutt som var blitt tatt for å ha gjemt en løshund under sengen i en uke.

Helvete.

Foreldrenes skyldfølelse var en plage.

«Grayson, staheten din begynner å bli latterlig», sa moren hans med en tone av irritasjon. Hun flyttet seg nærmere, og en liten rynke skjemmet pannen hennes. «Du har bevist hva du mener med ditt og Gideon Knights lille forretningseventyr. Men faren din trenger deg nå, familien din trenger deg. Det er på tide å slutte å leke administrerende direktør, ta steget opp og innta din plass i Chandler International. Det er ditt ansvar. Din plikt.»

Han bet kjeven sammen og holdt tilbake den vitriolske ordstrømmen som brant i halsen hans. Dette lille forretningsforetaket. På tide å slutte å leke. Som om det å starte for seg selv, uten emosjonell eller økonomisk støtte fra en familie med gode forbindelser i Chicago, var det samme som å spille Monopol. Med disse få ordene hadde hun avfeid flere år med hardt arbeid, utrettelig besluttsomhet og påfølgende suksess for ham og Gideon.

Han burde ha vært vant til denne tilsidesettelsen. Av hans prestasjoner. Av ham. Som den andre sønnen, «feiltagelsen» til Daryl og Cherise Chandler, hadde han vært en ettertanke fra fødselen av. Men på en eller annen måte hadde huden hans aldri blitt så tykk.

Enda en svart flekk i «Hvorfor Grayson ikke er Jason Chandler»-spalten. Rett under opprørsk. Egoistisk. Og illojal.

Det spilte ingen rolle at han hadde vært med på å grunnlegge en teknologisk plattform som betjente store bedrifter og hjalp dem med å spore aksjene sine med sin enestående programvare. Det spilte ingen rolle at virksomheten hans var en av de mest vellykkede nyetableringene i finansverdenen de siste fem årene.

Ingenting av det spilte noen rolle, for det var ikke Chandler International.

Pokker heller.

Grayson stakk hendene i smokingslommene og kastet et blikk bort fra morens granskende blikk. Skyldfølelse og skam slo en knute i magen hans.

Han holdt en medlidenhetsfest, men han var i det minste i live.

Jason kunne ikke si det samme.

Og fordi moren hadde mistet sin sønn – sin yndlingssønn – holdt Grayson tilbake den skarpe replikken som tynget tungen hans.

«Jeg tar min stilling og mitt eierskap i KayCee Corp like alvorlig som pappa gjør med Chandler. Jeg forstår også min forpliktelse overfor familien vår. Men som jeg har sagt til dere begge, er selskapet mitt min arv, akkurat som Chandler er pappas.»

«Ikke vær bevisst uklar, Grayson. Det er ikke det samme …»

«Mor», avbrøt han med kald stemme. «Dette er verken rett tid eller sted for denne samtalen.»

Hun åpnet leppene, men lukket dem igjen etter et sekund. Å, ja … Bare anstendig oppførsel og det å være potensielt sladderstoff trumfet det å få det siste ordet.

«Cherise, det er så herlig å se deg igjen», brøt en kvinnelig stemme inn.

Den behagelige, myke tonen burde ikke ha skrapt ham rå, og etterlatt en oljeaktig glid av avsky. Han trengte ikke å kaste et blikk bak seg for å identifisere kvinnen. Han ville kunne gjenkjenne den velklingende tonen og den lette blomsterduften hvor som helst.

Identifiser den, og korsfest den.

«Adalyn», ropte moren, og et smil visket ut rynken i pannen da hun beveget seg mot Adalyn Hayes med utstrakte armer. «Er du ikke vakker?»

Grayson flyttet seg til siden og studerte moren mens hun omfavnet ekskjæresten hans. Kvinnen som nesten hadde blitt fru Grayson Chandler.

Kvinnen som hadde stukket ham så dypt i ryggen at han fortsatt hadde fantomsmerter fra arret halvannet år senere.

Hun hadde ikke forandret seg i det hele tatt. Hun var fortsatt fantastisk vakker med ovale, grønne øyne, delikate trekk, en pen munn og langt, glatt hår, mørkt som en ravnevinge – eller like mørkt som hjertet hennes.

Nei, hun hadde ikke forandret seg. Men det hadde han.

Den skjønnheten vekket ikke lenger begjær i ham. Gløden var for lengst blitt til aske, ute av stand til å bli tent igjen.

«Grayson», purret Adalyn, snudde seg mot ham og la armen sin gjennom morens. «Jeg visste ikke at du skulle delta på gallaen i år. Det er vidunderlig å se deg.»

«Hallo, Adalyn.»

Han ville ikke lyve bare for å være høflig.

«Jeg har savnet deg», mumlet hun som om moren hans hadde forsvunnet og det bare var de to som eksisterte i den overfylte ballsalen i North Shore-huset. «Vi må spise middag og snakke sammen snart.»

«Det er en god idé», sa moren og klappet Adalyns hånd. «Vi har savnet deg også. Jeg har planlagt et middagsselskap i neste uke. Du og foreldrene dine er invitert. Jeg skal ringe moren din for å invitere dere offisielt.»

Samtalen hørtes harmløs ut, men noe virket … rart. For jovial. For ryddig.

For falsk.

«Kuppforsøk, mor?» spurte han og la en kjedsomhet i tonen som ikke gjenspeilte den kakofonien av avsky og raseri som rullet opp i ham som en giftig sky. «Synes du ikke at dette er litt under din verdighet?»

«Ikke når du insisterer på å flakse fra kvinne til kvinne og oppføre deg som en mannlig hore», snerret hun, og nei, det var ikke første gang han hadde hørt de ordene.

Mannehore. Playboy. Pinlig. Men igjen, den forbannede, ikke så tykke huden. Den piggete fornærmelsen stakk ham som tistlene i fingrene da han som barn besøkte bestemorens hestegård. Den gangen hadde han plukket dem av og gnidd bort smerten. Nå, med eksen som vitne til morens forakt, fikk han blod på tann.

Han krøllet bevisst leppene til et hånlig smil og bøyde seg lett i midjen. «Takk, mor. Fortell meg nå hva du egentlig mener, for jeg fornemmer at du holder noe tilbake.»

Hun freste og vendte oppmerksomheten tilbake til Adalyn, som betraktet ham med et glimt i øyet. Et glimt som varslet trøbbel. For ham.

«Du er tretti år gammel, og det er på tide å legge bort slik barnslig oppførsel. Den fremtidige administrerende direktøren for Chandler International trenger en god kvinne ved sin side som kan støtte ham. Styret vil ikke støtte eller akseptere en mann hvis navn og bilde havner på de skitne små sladdernettstedene like ofte som i forretningsseksjonen.»

Han stivnet. Smilet han ga moren var skjørt, det var nær ved å sprekke på midten.

«Da er det vel bra at jeg ikke har tenkt å bli administrerende direktør for Chandler International. Det gjør styret og kjærlighetslivet mitt uvesentlig. Nå må du ha meg unnskyldt, jeg ser flere personer jeg må snakke med.» Han bøyde hodet og strøk et kyss over morens kinn.

Uten å vente på utskjellingen om hans uhøflighet snudde han seg og gikk bort fra de to kvinnene, og løkken som langsomt hadde strammet seg rundt halsen hans, løsnet for hvert skritt.

Han burde ha sett dette komme. Moren hadde ikke vært særlig subtil når det gjaldt ønsket om at han skulle slå seg til ro og gifte seg. Særlig de siste seks månedene.

Siden Jason døde.

Tanken på broren stakk ham i brystet, en het ildrake som ikke hadde kjølnet i tiden etter at han døde. Med tretten års aldersforskjell og vissheten om at Jason var favoritten av dem, hadde de ikke stått hverandre nær. Men Grayson hadde elsket storebroren sin, respektert ham. Og den tragiske tilfeldigheten av en hjerneaneurisme hadde bare gjort Jasons død enda vanskeligere å akseptere.

Men Grayson hadde ikke rukket å sørge før foreldrene begynte å presse ham til å forlate virksomheten han hadde skapt og vende tilbake til familiebedriften. Chandler-familien var amerikanske kongelige, og når arvingen nå var borte, måtte reserven gjøre sin plikt. Det innebar å lede Chandler International og, ifølge moren, å binde seg til en kvinne med respektabel bakgrunn.

Knuten som hadde begynt å løsne rundt halsen hans, strammet seg igjen, og han rykket i slipset. Herregud, tanken på å være tilbake under farens tommel, å måtte stå til ansvar for Daryl Chandler og et styre fullt av menn akkurat som ham … Å bli fratatt sin uavhengighet … Å måtte leve etter de innskrenkende reglene som gjaldt for å være en Chandler, en av Chicagos eldste og rikeste familier …

Han var allerede i ferd med å kveles.

Faen, han trengte luft.

Han stormet gjennom ballsalen og stoppet ikke før han kom ut av det enorme rommet fylt med Chicagos elite. De skulle være vennene hans, forretningskontaktene hans, folkene hans.

Og alt han ønsket var å flykte.

Unnslippe dem alle.

Det siste stedet Nadia Jordan hørte hjemme, var dette nydelige herskapshuset på North Shore, som ikke ville ha vært malplassert på den franske landsbygda. Og da sikkerhetsvakten kastet et blikk over det mørkebrune håret, som utvilsomt så ut som om hun hadde dratt fingrene gjennom det – for det hadde hun gjort – og nedover skinnjakken og de falmede jeansene til tennisskoene, var han utvilsomt enig.

Men til hennes forsvar må det sies at det var lørdag kveld, og hun hadde vært på vei hjem fra en av brorens baseballkamper i reiseligaen da hun fikk nødanropet fra sjefen sin som hadde ført henne hit. Som storesøster og verge for en tenåringsgutt tenkte hun at en nødsituasjon inkluderte sykehus, astmaanfall eller brukne lemmer. Men hun og sjefen, visepresidenten i KayCee Corp, hadde åpenbart svært ulike oppfatninger av hva som utgjorde en krise. Hans var en galla, en hvit smokingskjorte og sølt rekecocktail.

Da hun fikk telefonen, ville hun fortelle ham at hun hadde fri. Han kunne kneppe igjen jakken resten av kvelden. Men som innflytter hadde hun vært heldig som hadde fått jobben i Chicago som assistent i et av landets hotteste teknologifirmaer. Og med en bror som var med på alle fritidsaktiviteter på den nye skolen, og som snart skulle betale skolepenger til college, hadde hun bokstavelig talt ikke råd til å si nei til sjefens til tider sprø forespørsler.

Å være lederassistent hadde ikke vært drømmejobben. Den æren tilfalt sykepleieren. Men å dra på skole og overlate broren til morens svært mangelfulle omsorg hadde ikke vært et alternativ. Nadia hadde tatt seg av Ezra siden moren hadde kommet hjem fra sykehuset med ham, selv om Nadia bare hadde vært sju år. Det hadde ikke vært vanskelig å ofre seg for ham slik at han kunne få et stabilt hjem og en sjanse til en vellykket fremtid. Hun ville gjøre hva som helst for at han skulle få de mulighetene hun selv ikke hadde fått.

Det forklarte hvorfor hun sto i foajeen til et prangende herskapshus med en klespose med en ren skjorte i hånden og ventet på at en svartkledd sikkerhetsvakt skulle slippe henne inn.

«Frue, navnet ditt står ikke på gjestelisten», opplyste han henne mens han skannet skjermen på nettbrettet han holdt i hånden.

Hun kjempet for ikke å himle med øynene. Du sier ikke det. Hun hørte hjemme i en verden med linoleum og masseproduserte lysarmaturer. Definitivt ikke dette alternative universet med gull- og marmorfliser og gigantiske lysekroner i krystall. «Jeg vet det. Det er min overordnede, Mr. Terrance Webber, som er gjesten. Jeg er assistenten hans, og han ba meg ta med noe til ham.» Hun holdt opp klesposen og forklarte «noe» i all stillhet.

«Han forsikret meg om at han ville legge igjen en lapp hos vaktene, så jeg kunne ta med dette til ham. Det burde ikke ta lang tid.»

«Et øyeblikk, er du snill.»

«Ja visst.» Hun tvang leppene til et smil, selv om hun egentlig hadde lyst til å beklage seg over at hun kunne ha ligget på sofaen i stuen, dekket av et teppe fra hake til tå.

Det gikk flere øyeblikk mens vakten snakket inn i et headset, og hun forsøkte å la være å stirre på de overdrevne bevisene på rikdom som omgav henne. En forgylt trapp som kunne ha prydet en hvilken som helst klassisk Hollywood-filmkulisse, svingte seg opp til andre etasje. Malerier som virket gamle, og derfor dyre, var montert på veggene, og en enorm peis innlagt med enda mer gull dekket nesten en vegg.

Så det var slik den ene prosenten levde.

Opplysende.

Og skremmende som faen.

Til slutt avsluttet vakten samtalen og kastet et blikk ned på henne.

«Mr. Webber er for øyeblikket på første herretoalett i østfløyen. Han ba deg møte ham der.» Han snudde seg og pekte mot baksiden av foajeen og en korridor som forgrenet seg til høyre. «Hvis du følger den korridoren til enden, tar du til høyre igjen. Herretoalettet er den siste døren på venstre side.»

«Takk skal du ha.»

Lettelsen strømmet gjennom henne mens hun marsjerte fremover, klar til å få gjort unna ærendet sitt, slik at hun kunne vende tilbake til det virkelige livet. Som ikke inkluderte denne ubehagelige uroen i magen.

Livet i Chicago inkluderte ikke det. I Tatumville hadde hun kjent på denne følelsen – følelsen av ikke å høre til, av ikke å være verdig. Når man var datter av byens Jezebel, som også var en fyllik, hadde folk en tendens til å ikke ha troa på deg. Men da Nadia og Ezra forlot hjembyen og begynte på nytt i Chicago, hadde hun sverget på at hun aldri mer skulle la noe eller noen få henne til å føle seg så ubetydelig igjen.

Musikken forsvant helt til hun knapt kunne høre den da hun beveget seg nedover gangen. Mobiltelefonen surret i bukselommen, og hun stoppet opp for å fiske den opp. En grimase gikk over ansiktet da hun leste teksten.

Hvor er du, Nadia? Jeg trenger skjorten så fort som mulig. De skal til å servere middag.

Hun trakk pusten dypt inn, holdt den i flere sekunder og slapp den så sakte ut igjen. Å være spydig mot sjefen var noe hun absolutt ikke burde gjøre.

Jeg kom nettopp. Jeg er på toalettet om et øyeblikk.

Hun skrev inn svaret og begynte å gå, mens hun stakk telefonen i baklommen. Jo fortere hun fikk dette overstått, jo bedre …

«Uff.»

Luften gikk ut av lungene da hun dundret inn i veggen som nettopp hadde reist seg midt i korridoren. Hun snublet flere skritt bakover, og klesposen falt ut av fingrene. Store, sterke hender grep underarmene hennes og holdt henne fast før hun rakk å følge etter Mr. Webbers skjorte ned på gulvet.

«Takk skal du ha. Jeg er lei for … det …»

Ordene tørket inn på tungen da hun møtte et unikt blikk. Heterokromi, ble det kalt. Hun hadde slått det opp kort tid etter at hun hadde begynt i jobben. Et levende, himmelblått øye og et skogsgrønt. Oppsiktsvekkende og vakkert. Og det var bare én mann hun kjente som hadde det.

Grayson Chandler. President i KayCee Corp. Arbeidsgiveren hennes.

Og mannen hun i hemmelighet hadde begjært i over et år.

Å, Gud. Du kan da ikke være så grusom.

Men da Grayson la hodet på skakke og lot blikket gli fra ansiktet hennes, nedover kroppen og opp igjen, måtte hun innrømme at jo, Gud kunne ha en ondskapsfull side. Hvorfor skulle han ellers la henne stå ansikt til ansikt med denne vakre mannen mens hun så ut som noe som hadde blitt dratt over en fartsdump et par ganger?

Han bøyde seg og plukket opp klesposen fra gulvet før han reiste seg og tilbød den til henne, med et smil i munnviken. Jøss … den munnen. Fyldig, sensuell med en dyp fordypning midt på overleppen. Det klødde i fingrene etter å følge den, teste mykheten. Hun skalv, og ut fra blikket hans som ble smalere, trodde hun ikke at han overså det.

«Jeg har hørt om Askepott som kommer for sent til ballet iført en vakker kjole. Men ikke med kjolen på slep.» Han holdt vesken ut mot henne og hevet et øyenbryn. «Jeg tror du trenger en oppgradering når det gjelder gode feer.»

«Ja, Askepott var en krevende dame», mumlet hun og tok imot bagasjen.

En skarp latter slapp ut av ham, og ut fra øynene hans som ble litt større og overraskelsen som lyste opp i det blågrønne dypet, virket det som om han ble tatt på sengen av latteren. Bli med i klubben.

«Og du er ikke så krevende?» spurte han. «Da er du den første.» Før hun rakk å svare på den ladede uttalelsen og antydningen til bitterhet i den, fortsatte han. «Jeg har aldri møtt anti-Askepott før, og jeg må innrømme at jeg er nysgjerrig. Etter at du har skiftet, vil du la meg følge deg til ballsalen?»

Forferdelsen svulmet opp i brystet, brant en vei opp gjennom halsen og strømmet inn i ansiktet hennes. Hun tenkte at når hun trådte inn i et eventyr og møtte drømmeprinsen, var hun den stakkars kjøkkenpiken i stedet for den juvelbesatte, vakkert kledde prinsessen. Det eneste som manglet var asken i ansiktet.

Hun viste ham skjorten til Mr. Webber og løftet haken. Hun var kanskje flau, men hun ville ikke vise det. «Jeg er faktisk bare her for å levere denne skjorten til sjefen min. Det er han som er gjesten, ikke jeg.»

Han rynket pannen. «Det er lørdag. Har du ikke fri?»

Hun trakk på skuldrene. «Teknisk sett. Men når sjefen ringer …»

«Får du overtidsbetaling for dette lille ærendet?» spurte han.

Hun svarte ikke. De visste begge svaret. Og å dømme etter hvordan øynene hans ble mørkere, likte han det ikke. Hvorfor fikk det henne til å gå kaldt nedover ryggen? Særlig når det var Graysons ansatte som hadde gitt henne ordren om å komme hit? Hun nektet å analysere det første eller dele det andre.

«Hva heter sjefen din?» spurte han. Nei, forlangte. Den harde, flate tonen tillot ingen nektelse. Igjen kom det lille dryppet av opphisselse, men denne gangen freste den, opphisselsen fikk brystvortene til å stivne, magen til å stramme seg … den samlet seg tungt mellom beina.

Hun likte ikke kontrollerende menn. Ikke etter barndommen hun hadde opplevd, og alt det hun hadde vært vitne til mellom moren og «kjærestene» hennes. På mange måter minnet Grayson henne om de mennene. Rike. Kjekke. Respektable. Uangripelige. Bortsett fra når de i skjul møtte moren i smugene bak murene eller i baksetet på dyre biler.

Ja, han lignet mer enn nok på de hyklerne til at hun burde holde seg unna ham. Men fra første stund hadde Nadia blitt tiltrukket av de vakre, uensartede øynene hans, de skarpe vinklene på kinnbeina, nesen og kjeven. Den kjødelige perfeksjonen og fristelsen i munnen hans. Den høye, elegante kroppen med brede skuldre og brystkasse, en smal midje og lange, kraftige ben.

Men i motsetning til de mennene som hadde ignorert moren i hovedgaten, men som ikke kunne få nok av henne i bakgatene, virket Grayson å ha en kjerne av integritet. De få gangene de hadde støtt på hverandre siden hun hadde begynt å jobbe hos KayCee Corp, hadde han bare vært respektfull, og blikket hans hadde ikke dvelt ved de sjenerøse brystene eller den like sjenerøse rumpa. Han hadde aldri kommet med sleipe hentydninger eller lagt an på henne. Det hadde vært forfriskende. Og det hadde bare forsterket hennes skolepikeforelskelse.

Men ingenting av dette rettferdiggjorde reaksjonen hennes på den uforsonlige, bydende tonen. Eller forklarte hvorfor hun så for seg skitne bilder av ham som tok haken hennes i den store hånden sin og holdt henne fast i et hardt, sultent kyss mens han la armene hennes i håndjern over hodet.

Opphisselsen bølget gjennom henne, og hun strammet lårene.

«Askepott», sa han og trådte nærmere, mens hun stirret opp på ham som et byttedyr fanget i blikket til et rovdyr på jakt. «Navnet hans.»

«H-hvorfor?» stotret hun. Å, for Guds skyld. Hun løftet hodet og trakk skuldrene bakover. «Hvorfor vil du vite det?»

Hvorfor bryr du deg?

«Så jeg kan ha en veldig sivilisert samtale med ham om at han utnytter sine ansatte og ikke kompenserer dem for tiden de bruker. For å diskutere hvordan man ikke misbruker sin maktposisjon overfor andre, inkludert å forvente at de skal stå til disposisjon.»

«Det er mange ’enere’ der oppe», mumlet hun. Hun ristet på hodet og ignorerte krøllen i munnviken hans, og varmen den fikk til å strømme gjennom årene. Som flytende solskinn. Og alt fordi hun hadde fått ham til å smile. Til en viss grad. Herregud, kvinne. Ta deg sammen. «Jeg kan ikke gjøre det. For det første trenger jeg jobben min, og for det andre er det ingen stor sak.» Selv om det på en måte var det.

«Å, men det er det», sa han og speilet tankene hennes. «Og du trenger ikke å bekymre deg for jobben din, Askepott. Hvem han enn er, ville han ikke våge å gi deg sparken.»

Arrogansen og tilfredsheten i forsikringen hans burde ikke ha vært sexy, men det var den. Selv det faktum at han ikke husket henne, selv om de hadde møttes en håndfull ganger, kunne ikke redusere begjæret han vekket i henne. Gjorde det vondt? Å ja, og mer enn litt. Men hun jobbet for selskapet hans, ikke for ham direkte. Og hvis det var noe livet hadde lært henne, så var det å være realistisk. Menn som stadig ble fotografert sammen med sofistikerte, slanke, lekre sosietetsdamer, skuespillerinner og modeller, ville ikke legge merke til en kurvet, beskjeden sekretær fra en småby.

Så ja, det var logisk at han ikke kjente henne igjen. Men det gjorde likevel vondt. Alle kvinner – selv Askepott – lengtet etter å bli husket. Spesielt for mannen som spilte hovedrollen i alle hennes mørke, svette, erotiske drømmer.

«Jeg setter pris på omtanken, men jeg har ikke lov til å si noe, og jeg må virkelig …»

«Hva skal til for å åpne dem?» mumlet han, og hun stivnet til og fikk sjokk da blikket hans falt ned til munnen hennes. Og ble der.

Nervøst satte hun tennene i underleppen, og noe blinket i øynene hans. På en annen mann ville hun ha kalt det begjær. Men ikke på ham. Aldri på ham.

«Fortell meg hva jeg må gjøre. Hva du trenger at jeg gir deg», la han til.

Den tilsynelatende skitne hjernen hennes leverte svar på svar, og ingen av dem hadde noe med rene skjorter, sjefers navn eller ubetalt tid å gjøre.

Hun kremtet. «Jeg vet ikke …»

Gangen ble mørklagt.

«Hva i helvete?» snerret Grayson.

Ja. Hva i helvete?

«Har du hørt noe ennå?»

Grayson kastet et blikk ned på kvinnen som satt på gulvet i gangen. Lyset fra mobiltelefonen avslørte at hun satt med ryggen mot veggen, med de lange, altfor vakre beina strukket ut foran seg og krysset ved anklene.

Han trakk oppmerksomheten bort fra lårene hennes og vendte den tilbake til mobilen han holdt i hånden. «Strømbrudd i hele byen», svarte han, med røffere stemme enn vanlig. Et uventet og ubeleilig begjær klorte seg fast i ham. «Jeg fikk ikke ringt noen, men jeg fikk sendt et par meldinger. Ifølge vennen min råder politiet alle til å bli der de er. Det blir ikke noe problem for oss. Det ser ut til at teknologiguruen som eier dette herskapshuset, har installert et toppmoderne sikkerhetssystem som nå har sviktet og låst oss alle inne.» Grayson ristet på hodet. Han hadde møtt mannen tidligere. Fyren var selve definisjonen på «boklig forstand, men ingen sunn fornuft». Det vitnet det storslåtte huset og pengene som var brukt på det, om. «Så inntil strømbruddet er over, og strømmen er tilbake, er vi fanget her.»

Raskt skrev han en tekstmelding til foreldrene sine, men den gikk ikke gjennom. Pokker. Men han visste i det minste at de var trygge et sted i denne bygningen.

«Pokker heller», mumlet hun og strøk hånden gjennom det tykke, brune håret.

Nei, ikke brunt. Det var en sørgelig utilstrekkelig beskrivelse av den vakre blandingen av rødbrunt og nyanser av kobber og kastanje.

«Ja, jeg er redd du må holde deg til meg i all overskuelig fremtid», sa han, senket seg ned på gulvet og plasserte mobiltelefonen mellom dem, slik at lommelyktappen skapte en liten, svak lyssirkel. Han trakk opp beina og støttet håndleddene på knærne, mens han kastet et blikk på henne. «Se det fra den lyse siden. Jeg kan bli arbeidslederen din.»

Han tygget på ordet arbeidsleder, fortsatt sint ved tanken på den navnløse, ansiktsløse mannen. Hvilken bortskjemt, egoistisk drittsekk fikk sin ansatte til å reise helt ut til Gold Coast for å hente en skjorte til ham i helgen? Hun hadde fortsatt ikke avslørt identiteten hans, men han hadde tenkt å finne det ut. Og når han gjorde det, ville Grayson nyte å slenge rundt seg med etternavnet hans for å sette skrekken i mannen.

«Godt poeng», sa hun fraværende. Men så lyste et smil opp i ansiktet hennes, og et merkelig og uvelkomment sug satte seg fast i brystet hans. Glem lyset fra telefonen hans, det vakre smilet kunne lyse opp hele bygningen. «Å, takk og lov. Han er i sikkerhet.»

«Hvem er trygg?» spurte han, for pokker heller, han var nysgjerrig på henne. Enhver kvinne som dukket opp på DuSable City Gala i skinnjakke og skinny jeans var mye mer interessant enn en i kjoler og juveler.

Først trodde han ikke at hun ville svare, men etter et øyeblikk sa hun: «Broren min. Jeg forlot ham på en baseballkamp, men han er hjemme hos en venn i stedet for på veien.»

«Prøvde du å få tak i foreldrene dine? I tilfelle han ikke klarte å kontakte dem?» Nesten med det samme ordene kom ut av munnen hans, fikk han lyst til å ta dem tilbake. Følelsene flimret over ansiktsuttrykket hennes, og de var der og borte før han rakk å tyde dem. Vel, bortsett fra én. Smerte.

«Det er bare broren min, Ezra, og meg», sa hun med en flat tone.

Han kjente igjen den spesielle tonen. Altfor godt.

«Beklager», mumlet han og krøllet fingrene inn i håndflatene til de korte neglene bet seg fast i kjøttet. Det var enten det eller å viske ut avstanden mellom dem og omfavne det altfor vakre ansiktet hennes. «Jeg kjenner også smerten ved å miste noen.»

Øynene, mørke som espresso, ble mildere. Hun ristet på hodet. «Nei, jeg beklager.» Hvis han ikke hadde studert henne så nøye, ville han kanskje ha gått glipp av at hånden hennes flyttet seg litt fra fanget. Som om hun også vurderte å ta på ham, men bestemte seg for å la være i siste øyeblikk. «Foreldrene mine er ikke døde. De er bare ikke … her. Jeg er min brors verge, og vi flyttet til Chicago for litt over et år siden. Det er bare oss.»

Flere spørsmål hopet seg opp i hodet hans, nysgjerrigheten på denne vakre kvinnen var umettelig. Det i seg selv burde ha skremt ham. Den siste kvinnen som hadde utløst bare en tiendedel av denne magnetiske tiltrekningskraften, hadde etterlatt ham med et knust hjerte og en såret stolthet.

Likevel hadde hun tilfredsstilt en liten del av nysgjerrigheten hans. «Hva heter du?» spurte han.

Nølingen hennes var kort, men han fanget den likevel opp.

«Nadia», sa hun.

«Hyggelig å treffe deg, Nadia», mumlet han og strakte ut hånden mot henne. «Grayson.»

Igjen tok hun en pause. Men så lot hun håndflaten gli inn i hans. Og da en elektrisk ladning freste oppover armen hans og rett til pikken, angret han øyeblikkelig på at han hadde rørt henne. Bare stoltheten hindret ham i å rykke hånden bort.

Han flyttet blikket fra de sammenknyttede hendene til øynene hennes og forventet å se det samme sjokket. I stedet skimtet han resignasjon. Og skygger. Det knøt seg i magen hans. Erfaringen hadde lært ham at hemmeligheter lurte i skyggene. Løgnene bodde der.

Sakte slapp han henne og førte hånden tilbake til kneet. Han motsto trangen til å knytte fingrene og lindre den gjenværende kriblingen.

Eller fange den.

Han snudde seg bort fra henne og stirret rett frem i det omsluttende mørket. «Hvorfor vil du ikke at jeg skal vite hva du heter?» spurte han til slutt, og la til side den sosialt akseptable taktfullheten han hadde blitt innprentet siden han ble født. «Kjenner vi hverandre?»

Det skarpe, men lave innpustet hennes skurret mot ørene hans, og han vendte seg mot henne igjen og gransket ansiktet hennes med åpne øyne for å se etter tegn på bedrag. Men hun var god. Bortsett fra gispet forble uttrykket nøytralt. Enten hadde hun ingenting å skjule, eller så var hun forbannet god til å lyve.

Han kunne ikke bestemme seg for hvem han skulle tro på.

«Nei», hvisket hun. «Vi kjenner ikke hverandre.»

Sannheten runget i stemmen hennes, og skruestikken som klemte om brystet hans, løsnet en brøkdel av en tomme.

«Og jeg så vel ikke poenget med å utveksle navn. Hadde det ikke vært for strømbruddet eller for at du var i denne gangen i stedet for i ballsalen, ville ikke våre veier ha krysset hverandre. Og når strømmen kommer tilbake, blir vi fremmede igjen. Vi blir kjent med hverandre for å få tiden til å gå, men det er ikke fordi vi virkelig vil det. Det er ikke … ærlig.»

Forklaringen traff ham som et slag. Den ga ekko i hele kroppen hans, vibrerte gjennom hud og bein. Ærlighet. Hva visste han om det?

I den verdenen han beveget seg i, var bedrag overalt – fra de sosiale høflighetsfrasene «Det er så godt å se deg» til de hemmelighetsfulle planene for å få i land en forretningsavtale. Han var ikke vant til hennes type åpenhet, og derfor ga han henne ingen plattheter. Hennes ærlighet fortjente mer enn det.

«Du har rett», sa han. «Og du tar feil.» Med vilje rettet han ut beina til de lå utstrakt foran ham, og brukte øyeblikket til å tvinge seg selv til å fortelle henne sannheten. «Hvis jeg ikke hadde trengt å komme meg ut av ballsalen og støtt på deg her, ville vi aldri ha møttes. Du ville vært utenfor, ubeskyttet på parkeringsplassen eller på veien. Og jeg ville vært fanget i mørket med folk jeg skulle ønske jeg ikke kjente, og sannsynligvis gått fra vettet. Så bare av den grunn er jeg glad vi fikk kontakt. Fordi, Nadia …» Han overga seg til behovet som hadde ridd ham siden han så ned i ansiktet hennes, tok tak i en lokk av håret og snodde den rundt fingeren. «Nadia, jeg vil heller være her ute sammen med deg, en helt fremmed jeg har møtt ved en tilfeldighet, enn omgitt av de kjente fremmede jeg har kjent i årevis i den ballsalen.»

Hun stirret på ham med de vakre leppene lett fra hverandre og espresso-øyne som ble store av overraskelse.

«En annen ting du har rett og feil om. Det er sant at når lyset tennes igjen og vi går herfra, kommer vi sannsynligvis ikke til å se hverandre igjen. Men akkurat nå er det ingenting jeg har mer lyst til enn å finne ut mer om Nadia med den nydelige munnen, de guddommelige kurvene og den overveldende gode feen.»

Kanskje burde han ikke ha gått for langt med kommentarene om munnen og kroppen hennes, men hvis de var sannferdige, så nektet han å legge skjul på hvor tiltrekkende han syntes hun var.

Vippene flagret før de senket seg og skjulte øynene. I fanget hennes vred de elegante fingrene seg. Han slapp hårstråene og holdt tilbake impulsen til å løfte haken hennes opp og beordre henne til å se på ham.

«Hvorfor måtte du flykte fra ballsalen?» spurte hun lavmælt.

Han svarte ikke umiddelbart, men ventet i stedet til blikket hennes møtte hans.

Først da hvisket han: «For å finne deg.»

